BANSKÁ ŠTIAVNICA. Primátorka mesta Banská Štiavnica Nadežda Babiaková a štatutárny zástupca spoločnosti IMT Smile Media, s.r.o., Miroslav Tásler, podpísali v týchto dňoch zmluvu o dlhodobom nájme Amfiteátra pod Novým zámkom.
Investujú do neho stotisíc eur
Spoločnosť by mala v amfiteátri v najbližších 20. rokoch zrealizovať desiatky kultúrnych podujatí a festivalov a postupne investovať v areáli 100-tisíc eur. Informoval o tom vedúci odboru kultúry, športu a mediálnej komunikácie na Mestskom úrade v Banskej Štiavnici Rastislav Marko.
Amfiteáter pod Novým zámkom bol skolaudovaný v roku 1994. Až do roku 2008 ho prevádzkovalo Mesto Banská Štiavnica, od uvedeného roku bol prenajatý spoločnosti Cultour, s.r.o.
"Po oznámení o ukončení nájmu v roku 2012 stálo vedenie mesta pred rozhodnutím, ako ďalej s areálom, ktorý vyžaduje značné investície do infraštruktúry i do aktivít," uviedol Marko.
Mesto sa vyhlo nákladným opravám
Začiatkom roku 2013 došlo k prvým neformálnym rokovaniam s potenciálnym nájomcom, ktorý neskôr absolvoval obhliadku areálu a predložil svoju ponuku. Na základe ďalších rokovaní s primátorkou mesta a na mestskom zastupiteľstve došlo k jednoznačnej zhode a rozhodnutiu prenajať Amfiteáter spoločnosti IMT Smile Media, s.r.o. na dobu 20 rokov. Podpis zmluvy sa uskutočnil 23. júla, doba nadobudne účinnosť po jej zverejnení na stránke mesta.
"Mesto tak získava ďalšieho zaujímavého investora s potenciálnym dopadom na rozvoj cestovného ruchu a zbavuje sa prípadných finančne náročných opráv, ktoré by museli byt v Amfiteátri v krátkej dobe realizované a na ktoré v súčasnej dobe nemá možnosť vyčleniť prostriedky," konštatoval zástupca mesta.